Johannes Carl (Johan) Stemmet (gebore op 9 Februarie 1952) is 'n Suid-Afrikaanse TV-aanbieder, regisseur, sanger en liedjieskrywer. Sedert hy die televisiewêreld in 1980 betree het, het hy reeds 54 000 uitsaaiminute vervaardig. Stemmet is gebore op Springbok, Namakwaland, en spandeer sy kinderjare op die diamantmyndorpie Kleinsee aan die Weskus van Suid-Afrika waar sy pa 'n diamantprospekteerder was. Johan begin as 11-jarige in 'n dansorkes speel. Hy word geskool in klassieke sowel as ligte musiek op klavier en leer homself kitaar en ander klawerinstrumente speel. Hy matrikuleer as koshuisleerling aan die Hoërskool Jan van Riebeeck, Kaapstad, in 1969. Vanaf 1970 tot 1974 studeer hy tale en onderwys aan die Universiteit van Stellenbosch. Om sy studies te finansier speel hy gereeld as eenmanorkes by die Devon Valley op Stellenbosch asook op privaatfunksies. Hy begin in hierdie tydperk saam met die bekende skrywer, Hennie Aucamp, eksperimenteer met verskeie genres in Afrikaanse musiek. Die liedjies wat uit hierdie samewerking spruit lei to Johan se eerste televisieoptrede as sanger/liedjieskrywer in 'n program getiteld "Perspektief" in 1979.